ᱫᱦᱟᱹᱨᱛᱤ ᱟᱭᱳ ᱫᱚ ᱡᱚᱛᱚᱣᱟᱜ ᱥᱟᱦᱟᱣ ᱠᱟᱛᱮ ᱜᱤᱫᱟᱹᱨ ᱯᱤᱫᱟᱹᱨ ᱠᱚ ᱚᱠᱟ ᱞᱮᱠᱟᱛᱮ ᱪᱚᱨᱚᱠ ᱪᱚᱨᱤᱛ ᱜᱩᱱ ᱜᱮᱭᱟᱱ ᱠᱚ ᱵᱮᱱᱟᱣᱜᱼᱟ ᱚᱱᱟ ᱜᱮᱭ ᱨᱤᱠᱟᱹ ᱮᱫᱟ ᱾ ᱡᱟᱦᱟᱸᱭ ᱜᱤᱫᱟᱹᱨ ᱯᱤᱫᱟᱹᱨ ᱠᱚ ᱟᱭᱳᱣᱟᱜ ᱫᱩᱜ ᱫᱟᱵᱚᱱ ᱠᱟᱛᱷᱟ ᱠᱚ ᱢᱟᱱᱟᱣ ᱵᱟᱛᱟᱣ ᱠᱟᱛᱮ ᱠᱚ ᱛᱟᱦᱮᱸ ᱟᱠᱟᱱᱟ ᱩᱱᱠᱩ ᱫᱚ ᱥᱟᱶᱛᱟᱨᱮ ᱵᱷᱟᱹᱜᱤ ᱢᱟᱹᱱᱢᱤ ᱠᱚ ᱵᱮᱱᱟᱣᱜ ᱠᱟᱱᱟ ᱾ ᱡᱟᱹᱛᱤ ᱥᱟᱶᱛᱟ ᱯᱚᱱᱚᱛ ᱥᱮ ᱫᱤᱥᱚᱢ ᱨᱮ ᱵᱷᱟᱹᱜᱤ ᱱᱟᱜᱟᱨᱤᱭᱟᱹ ᱞᱮᱠᱟ ᱩᱯᱨᱩᱢ ᱛᱟᱠᱚ ᱛᱟᱦᱮᱸᱱ ᱠᱟᱱᱟ ᱾ ᱜᱤᱫᱟᱹᱨ ᱯᱤᱫᱟᱹᱨ ᱠᱚ ᱵᱷᱟᱹᱜᱤ ᱢᱟᱹᱱᱢᱤ ᱞᱮᱠᱟᱛᱮ ᱩᱯᱨᱩᱢ ᱫᱚᱦᱚ ᱠᱟᱛᱮ ᱚᱠᱚᱭ ᱠᱚᱫᱚ ᱰᱟᱠᱛᱚᱨ, ᱤᱸᱡᱤᱱᱤᱭᱚᱨ, ᱯᱳᱞᱤᱥ, ᱠᱚᱞᱮᱠᱴᱚᱨ ᱠᱚ ᱵᱮᱱᱟᱣᱜ ᱠᱟᱱᱟ ᱾ ᱱᱟᱯᱟᱭ – ᱱᱟᱯᱟᱭ ᱴᱷᱟᱶ ᱠᱚᱨᱮ ᱛᱟᱦᱮᱸ ᱠᱟᱛᱮ ᱟᱠᱚᱯᱟᱹᱨᱤ ᱵᱟᱦᱟ ᱥᱟᱶᱦᱟ ᱠᱟᱛᱮ ᱜᱤᱫᱟᱹᱨ ᱯᱤᱫᱟᱹᱨ ᱠᱚ ᱛᱩᱞᱩᱡ ᱦᱩᱰᱤᱧ – ᱦᱩᱰᱤᱧ ᱥᱩᱞᱩᱠ ᱜᱦᱟᱨᱚᱸᱡ ᱠᱚ ᱵᱮᱱᱟᱣ ᱡᱚᱝ ᱠᱟᱱᱟ ᱩᱱ ᱵᱤᱫᱟᱹᱞ ᱫᱚ ᱟᱭᱳ ᱥᱮ ᱟᱭᱳᱣᱟᱜ ᱠᱚᱞᱮᱨᱮ ᱜᱩᱸᱜᱩᱫ ᱠᱟᱛᱷᱟ ᱠᱚᱫᱚ ᱮᱠᱟᱞ ᱜᱮ ᱵᱟᱠᱚ ᱩᱭᱦᱟᱹᱨ ᱡᱚᱝ ᱠᱟᱱᱟ ᱵᱮᱪᱨᱟ ᱟᱭᱳ ᱠᱚᱫᱚ ᱢᱩᱪᱟᱹᱫ ᱵᱮᱲᱟᱨᱮ ᱛᱤᱱᱟᱹᱜ ᱠᱚ ᱨᱟᱜ ᱦᱚᱢᱚᱨ ᱮᱫᱟ ! !  ᱩᱱᱠᱩ ᱜᱤᱫᱟᱹᱨ ᱯᱤᱫᱟᱹᱨ ᱠᱚᱣᱟᱜ ᱢᱟ ᱱᱤᱛᱚᱜ ᱚᱠᱛᱚ ᱜᱮ ᱵᱟᱝ ᱠᱩᱲᱟᱹᱣᱜ ᱠᱟᱱᱟ ᱟᱭᱳ ᱥᱟᱞᱟᱜ ᱧᱮᱯᱮᱞ ᱠᱟᱛᱮ ᱢᱤᱫ ᱵᱟᱨ ᱯᱚᱫᱽ ᱨᱚᱯᱚᱲ ᱞᱟᱹᱜᱤᱫ ᱾ ᱛᱤᱱᱟᱹᱜ ᱵᱮᱴᱟ ᱛᱤᱧ, ᱵᱤᱴᱤ ᱛᱤᱧ,ᱥᱚᱱᱟ ᱛᱤᱧ ᱫᱷᱚᱱ ᱛᱤᱧ ᱫᱮᱞᱟ ᱥᱮ ᱦᱤᱡᱩᱜ ᱢᱮ ᱢᱩᱪᱟᱹᱫ ᱵᱮᱲᱟᱨᱮ ᱡᱟᱦᱟᱸᱱᱟᱜ ᱫᱚ ᱵᱟᱢ ᱮᱢ ᱠᱮ ᱨᱮᱦᱚᱸ ᱤᱧᱟᱜ ᱟᱭᱳ ᱠᱚᱞᱮ ᱨᱮᱱᱟᱜ ᱜᱩᱸᱜᱩᱫ ᱵᱟᱫᱟᱞ ᱛᱮ ᱟᱢᱟᱜ ᱠᱚᱞᱮᱨᱮ ᱯᱟᱹᱨᱤ ᱜᱩᱸᱜᱩᱫ ᱦᱟᱹᱯᱤ ᱦᱚᱪᱚ ᱟᱹᱧ ᱢᱮ ᱢᱮᱱᱛᱮ ᱠᱚ ᱢᱮᱱ ᱡᱚᱝ ᱠᱟᱱᱟ ᱾ ᱢᱮᱱᱠᱷᱟᱱ ᱩᱠᱩᱨ ᱱᱟᱦᱟᱜ ᱡᱩᱜᱽ ᱨᱤᱱ ᱛᱤᱱᱟᱹᱜ ᱜᱤᱫᱟᱹᱨ ᱯᱤᱫᱟᱹᱨ ᱠᱚ ᱟᱭᱳ ᱥᱮ ᱟᱭᱳ ᱠᱚᱞᱮᱨᱮ ᱜᱩᱸᱜᱩᱫ ᱠᱟᱛᱷᱟ ᱠᱚ ᱩᱭᱦᱟᱹᱨ ᱡᱚᱝ ᱠᱟᱱᱟ ?  ᱵᱮᱪᱨᱟ ᱟᱭᱳ ᱠᱚᱣᱟᱜ ᱡᱤᱭᱚᱱ ᱫᱚ ᱛᱤᱱᱟᱹᱜ ᱦᱟᱨᱠᱮᱛ ᱥᱟᱥᱮᱛ ᱛᱮ ᱫᱷᱟᱹᱨᱛᱤ ᱠᱷᱚᱱ ᱵᱤᱫᱟᱹᱭ ᱮ ᱤᱫᱤ ᱮᱫᱟ ᱚᱱᱛᱚᱨ ᱢᱚᱱᱮᱨᱮ ᱵᱷᱮᱫᱟᱣ ᱟᱠᱟᱱ ᱪᱤᱛᱟᱹᱨ ᱠᱚ ᱧᱮᱞ ᱟᱠᱟᱫ ᱢᱟᱹᱱᱢᱤ ᱜᱮᱠᱚ ᱵᱟᱰᱟᱭᱟ ᱾ ᱢᱮᱱᱠᱷᱟᱱ ᱩᱱᱠᱩ ᱜᱤᱫᱟᱹᱨ ᱯᱤᱫᱟᱹᱨ ᱠᱚᱦᱚᱸ ᱢᱤᱫ ᱵᱮᱲᱟ ᱱᱟᱥᱮᱱᱟᱜ ᱩᱭᱦᱟᱹᱨ ᱞᱟᱹᱠᱛᱤᱜ ᱠᱟᱱᱟ ᱱᱚᱣᱟ ᱦᱚᱨ ᱰᱟᱦᱟᱨ ᱜᱮ ᱯᱟᱪᱷᱮ ᱢᱤᱫ ᱫᱤᱱ ᱤᱧᱟᱜ ᱦᱚᱸ ! ! ! 